TARYBOS DIREKTYVA 2007/33/EB
2007 m. birželio 11 d.
dėl bulvinių cistas sudarančių nematodų kontrolės, panaikinanti Direktyvą 69/465/EEB
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
Priėmus 1969 m. gruodžio 8 d. Tarybos direktyvą 69/465/EEB dėl bulvinio nematodo kontrolės (1) įvyko didelių bulvinių cistas sudarančių nematodų rūšių ir populiacijų nomenklatūros, biologijos ir epidemiologijos bei jų pasiskirstymo modelio pokyčių.
(2)
Bulviniai cistas sudarantys nematodai (Globodera pallida (Stone) Behrens (Europos populiacijos) ir Globodera rostochiensis (Wollenweber) Behrens (Europos populiacijos)) pripažįstami bulvėms kenksmingais organizmais.
(3)
Direktyvos 69/465/EEB nuostatos buvo išnagrinėtos iš naujo ir po šio pakartotinio nagrinėjimo buvo nuspręsta, kad jos yra nepakankamos. Todėl būtina priimti išsamesnes nuostatas.
(4)
Nuostatose reikėtų atsižvelgti į tai, jog norint užtikrinti, kad laukuose, kuriuose sodinamos arba saugomos sėklinių bulvių auginimui skirtos sėklinės bulvės ir tam tikri augalai, skirti sodinimui numatytų augalų auginimui, nėra bulvinių cistas sudarančių nematodų, būtini oficialūs tyrimai.
(5)
Oficialūs patikrinimai turėtų būti kasmet atliekami bulvių auginimui naudojamuose laukuose, išskyrus sėklinių bulvių auginimui naudojamus laukus, siekiant nustatyti bulvinių cistas sudarančių nematodų pasiskirstymą.
(6)
Reikėtų nustatyti mėginių ėmimo ir ištyrimo procedūras tokiems oficialiems tyrimams ir patikrinimams atlikti.
(7)
Reikėtų atsižvelgti į patogeno plitimo būdus.
(8)
Nuostatose reikėtų atsižvelgti į tai, jog tradiciškai bulviniai cistas sudarantys nematodai kontroliuojami sėjomainos būdu, nes pripažįstama, kad keletą metų neauginant bulvių nematodų populiacija pastebimai sumažėja. Neseniai sėjomainą papildė kenkėjams atsparių bulvių veislių naudojimas.
(9)
Be to, valstybės narės turėtų turėti galimybę prireikus imtis papildomų arba griežtesnių priemonių, jeigu tai nekliudytų bulvių produkcijos judėjimui Bendrijoje, išskyrus atvejus, nustatytus 2000 m. gegužės 8 d. Tarybos direktyvoje 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (2). Apie tokias priemones turėtų būti pranešama Komisijai ir kitoms valstybėms narėms.
(10)
Todėl Direktyvą 69/465/EEB reikėtų panaikinti.
(11)
Kadangi šios direktyvos tikslų, t. y. nustatyti bulvinių cistas sudarančių nematodų pasiskirstymą, užkirsti kelią jų plitimui ir juos kontroliuoti, valstybės narės negali deramai pasiekti, ir kadangi dėl šios direktyvos masto ir poveikio tų tikslų būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytiems tikslams pasiekti.
(12)
Šiai direktyvai įgyvendinti būtinos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (3),
PRIĖMĖ ŠIĄ DIREKTYVĄ:
I SKYRIUS
DALYKAS IR SĄVOKŲ APIBRĖŽTYS
1 straipsnis
Šia direktyva nustatomos priemonės, kurių valstybės narės turi imtis kovodamos su Globodera pallida (Stone) Behrens (Europos populiacijos) ir Globodera rostochiensis (Wollenweber) Behrens (Europos populiacijos) (toliau - bulviniai cistas sudarantys nematodai), siekdamos nustatyti jų pasiskirstymą, užkirsti kelią jų plitimui ir juos kontroliuoti.
2 straipsnis
Šioje direktyvoje taikomos šios sąvokų apibrėžtys:
a)
oficialus arba oficialiai - tai, kas nustatyta, leista ar įvykdyta valstybės narės atsakingųjų oficialių institucijų, apibrėžtų Direktyvos 2000/29/EB 2 straipsnio 1 dalies g punkte;
b)
atspari bulvių veislė - veislė, kurią auginant pastebimai stabdomas konkrečios bulvinių cistas sudarančių nematodų populiacijos augimas;
c)
tyrimas - metodiška procedūra, skirta nustatyti, ar lauke yra bulvinių cistas sudarančių nematodų;
d)
patikrinimas - per nustatytą laikotarpį atliekama metodiška procedūra, skirta nustatyti bulvinių cistas sudarančių nematodų pasiskirstymą valstybės narės teritorijoje.
3 straipsnis
1. Valstybės narės atsakingosios oficialios institucijos nustato, kas taikant šią direktyvą laikoma lauku, siekdamos užtikrinti, kad bulvinių cistas sudarančių nematodų rizikos atžvilgiu fitosanitarinės sąlygos lauke būtų vienodos. Tai darydamos institucijos atsižvelgia į pagrįstus mokslinius ir statistinius principus, bulvinio cistas sudarančio nematodo biologiją, lauko dirbimą ir konkrečiai valstybei narei būdingas bulvinių cistas sudarančių nematodų augalų šeimininkų auginimo sistemas. Komisijai ir kitoms valstybėms narėms oficialiai pranešami išsamūs lauko apibrėžimo kriterijai.
2. Kitos nuostatos, susijusios su lauko apibrėžimo kriterijais, gali būti priimtos 17 straipsnio 2 dalyje nurodyta tvarka.
II SKYRIUS
APTIKIMAS
4 straipsnis
1. Valstybės narės nustato, kad oficialus tyrimas bulvinių cistas sudarančių nematodų buvimui nustatyti atliekamas lauke, kuriame turi būti sodinami ar saugojami I priede išvardyti augalai, skirti sodinimui numatytų augalų auginimui, arba sėklinės bulvės, skirtos sėklinių bulvių auginimui.
2. 1 dalyje numatytas oficialus tyrimas atliekamas laikotarpiu nuo paskutiniųjų lauke augintų augalų derliaus nuėmimo iki 1 dalyje nurodytų augalų ar sėklinių bulvių sodinimo. Jis gali būti atliekamas anksčiau; tuo atveju reikia turėti to tyrimo rezultatus pagrindžiantį dokumentą, patvirtinantį, jog nebuvo rasta bulvinių cistas sudarančių nematodų ir kad tyrimo metu lauke nebuvo bulvių ir kitų I priedo 1 punkte išvardytų augalų šeimininkų, o po tyrimo jie ten nebuvo auginami.
3. Oficialių tyrimų, išskyrus 1 dalyje minėtus ir iki 2010 m. liepos 1 d. atliktus tyrimus, rezultatai gali būti laikomi 2 dalyje nurodytu pagrindimu.
4. Valstybės narės atsakingosioms oficialioms institucijoms nustačius, kad nėra bulvinių cistas sudarančių nematodų plitimo rizikos, 1 dalyje minėto oficialaus tyrimo nereikalaujama atlikti:
a)
I priede išvardytų augalų sodinimui, jei jie skirti sodinimui augalų, kurie bus naudojami toje pačioje auginimo vietoje, esančioje oficialiai nustatytame plote;
b)
sėklinių bulvių sodinimui, jei jos skirtos sėklinių bulvių auginimui, kurios bus naudojamos toje pačioje auginimo vietoje, esančioje oficialiai nustatytame plote;
c)
I priedo 2 punkte išvardytų augalų sodinimui, jei jie skirti sodinti numatytų augalų auginimui, o po derliaus nuėmimo bus taikomos III priedo III skirsnio A punkte nurodytos oficialiai patvirtintos priemonės.
5. Valstybės narės užtikrina, kad 1 ir 3 dalyse nurodytų tyrimų rezultatai būtų oficialiai registruojami ir prieinami Komisijai.
5 straipsnis
1. Laukų, kuriuose turi būti sodinamos ar saugojamos sėklinės bulvės arba I priedo 1 punkte išvardyti augalai, skirti sodinimui numatytų augalų auginimui, atveju, 4 straipsnio 1 dalyje nurodytas oficialus tyrimas apima mėginių ėmimą ir ištyrimą, ar nėra bulvinių cistas sudarančių nematodų, pagal II priedą.
2. Laukų, kuriuose turi būti sodinami ar saugojami I priedo 2 punkte išvardyti augalai, skirti sodinimui numatytų augalų auginimui, atveju 4 straipsnio 1 dalyje nurodytas oficialus tyrimas apima mėginių ėmimą ir ištyrimą, ar nėra bulvinių cistas sudarančių nematodų, pagal II priedą arba patikrą, kaip nustatyta III priedo I skirsnyje.
6 straipsnis
1. Valstybės narės numato, kad bulvių auginimui naudojamuose laukuose, išskyrus sėklinių bulvių auginimui skirtus laukus, būtų atliekami oficialūs patikrinimai siekiant nustatyti bulvinių cistas sudarančių nematodų pasiskirstymą.
2. Oficialūs patikrinimai apima mėginių ėmimą ir ištyrimą, ar nėra bulvinių cistas sudarančių nematodų, pagal II priedo 2 punktą; jie atliekami pagal III priedo II skirsnį.
3. Oficialių patikrinimų rezultatai raštu pranešami Komisijai pagal III priedo II skirsnį.
7 straipsnis
Jei atliekant 4 straipsnio 1 dalyje nurodytą oficialų tyrimą ir kitus 4 straipsnio 3 dalyje nurodytus oficialius tyrimus, bulvinių cistas sudarančių nematodų nerandama, valstybės narės atsakingosios oficialios institucijos užtikrina, kad ši informacija būtų oficialiai registruojama.
8 straipsnis
1. Kai 4 straipsnio 1 dalyje nurodyto oficialaus tyrimo metu lauke randamas bulvinių cistas sudarančių nematodų užkratas, valstybės narės atsakingosios oficialios institucijos užtikrina, kad ši informacija būtų oficialiai registruojama.
2. Kai 6 straipsnio 1 dalyje nurodyto oficialaus patikrinimo metu lauke randamas bulvinių cistas sudarančių nematodų užkratas, valstybės narės atsakingosios oficialios institucijos užtikrina, kad ši informacija būtų oficialiai registruojama.
3. Bulvės arba I priede išvardyti augalai auge lauke, kuris yra oficialiai įregistruotas kaip užkrėstas bulviniais cistas sudarančiais nematodais, kaip nurodyta šio straipsnio 1 arba 2 dalyje, arba turėję sąlytį su dirvožemiu, kuriame buvo rasta bulvinių cistas sudarančių nematodų, oficialiai paskelbiami užkrėstais.
III SKYRIUS
KONTROLĖS PRIEMONĖS
9 straipsnis
1. Valstybės narės nustato, kad lauke, kuris oficialiai įregistruotas kaip užkratas, kaip nurodyta 8 straipsnio 1 dalyje arba 8 straipsnio 2 dalyje:
a)
nesodinamos bulvės, skirtos sėklinių bulvių auginimui, ir
b)
nesodinami ar nesaugomi I priede išvardyti augalai, kurie skirti persodinimui. Tačiau I priedo 2 punkte išvardyti augalai gali būti sodinami tame lauke, jeigu tiems augalams turi būti taikomos III priedo III skirsnio A punkte nurodytos oficialiai patvirtintos priemonės, taip, kad nebūtų nustatomos bulvinių cistas sudarančių nematodų plitimo rizikos.
2. Jeigu ketinama laukus naudoti bulvių, išskyrus sėklinių bulvių auginimui skirtas bulves, sodinimui, kai jie oficialiai užregistruoti kaip užkrėsti, kaip nurodyta 8 straipsnio 1 dalyje arba 8 straipsnio 2 dalyje, valstybių narių atsakingosios oficialios institucijos nustato, kad tiems laukams taikoma oficiali kontrolės programa, kuria siekiama slopinti bulvinius cistas sudarančiu nematodus.
Šio straipsnio 2 dalyje nurodytoje programoje atsižvelgiama visų pirma į atitinkamos valstybės narės konkrečias bulvinių cistas sudarančių nematodų augalų šeimininkų auginimo ir pardavimo sistemas, esamos bulvinių cistas sudarančių nematodų populiacijos ypatumus, atsparių bulvių veislių, pasižyminčių didžiausiu galimu atsparumu, kaip nurodyta IV priedo I skirsnyje, naudojimą bei, kur reikalinga, kitas priemones. Apie šią programą raštu informuojama Komisija ir kitos valstybės narės, siekiant užtikrinti palyginamuosius patikimumo lygius valstybėse narėse.
Bulvių veislių, išskyrus tas, apie kurias jau buvo pranešta pagal Direktyvos 69/465/EEB 10 straipsnio 1 dalį, atsparumo lygis kiekybiškai įvertinamas pagal standartinę taškų žymėjimo lentelę, pateikiamą šios direktyvos IV priedo I skirsnyje. Atsparumas ištiriamas pagal šios direktyvos IV priedo II skirsnyje nustatytą protokolą.
10 straipsnis
1. Valstybės narės nurodo, kad bulvės arba I priede išvardyti augalai, kurie pagal 8 straipsnio 3 dalį buvo pripažinti užkrėstais:
a)
sėklinių bulvių ir I priedo 1 punkte išvardytų augalų šeimininkų atveju jie neturi būti sodinami, nebent, jei buvo nukenksminta prižiūrint valstybės narės atsakingosioms oficialioms institucijoms, naudojant pagal šio straipsnio 2 dalį patvirtintą atitinkamą metodą, remiantis moksliniais įrodymais, jog nėra bulvinių cistas sudarančių nematodų išplitimo rizikos;
b)
bulvių, skirtų pramoniniam apdorojimui arba rūšiavimui, atveju, joms taikomos oficialiai patvirtintos priemonės pagal III priedo III skirsnio B punktą;
c)
I priedo 2 punkte išvardytų augalų atveju, augalai neturi būti sodinami, nebent jiems buvo pritaikytos III priedo III skirsnio A punkte nustatytos oficialiai patvirtintos priemonės, dėl kurių augalai nebėra užkrėsti.
2. Šio straipsnio 1 dalies a punkte minimų metodų specifikacijos patvirtinamos 17 straipsnio šio straipsnio 2 dalyje nurodyta tvarka.
11 straipsnis
1. Nepažeidžiant Direktyvos 2000/29/EB 16 straipsnio 1 dalies, valstybės narės nurodo, kad jų pačių atsakingosioms oficialioms institucijoms pranešama apie įtariamą ar patvirtintą bulvinių cistas sudarančių nematodų atsiradimą jų teritorijoje išnykus arba pasikeitus atsparios bulvių veislės efektyvumui dėl išimtinio nematodų rūšies, patotipo arba virulentiškumo grupės sudėties pasikeitimo.
2. Visais atvejais, apie kuriuos pranešama pagal 1 dalį, valstybės narės numato, kad bulvinių cistas sudarančių nematodų rūšys ir, jei taikoma, susijęs patotipas ar virulentiškumo grupė, būtų tiriami ir patvirtinami tinkamais metodais.
3. 2 dalyje nurodytų patvirtinimų duomenys kasmet ne vėliau kaip iki gruodžio 31 d. raštu siunčiami Komisijai ir kitoms valstybėms narėms.
4. Šio straipsnio 2 dalyje nurodyti tinkami metodai gali būti patvirtinti 17 straipsnio 2 dalyje nurodyta tvarka.
12 straipsnis
Kasmet ne vėliau kaip iki sausio 31 d. valstybės narės raštu informuoja Komisiją ir kitas valstybes nares, pateikdamos visų naujų bulvių veislių, kurios oficialaus tyrimo metu buvo pripažintos atspariomis bulviniams cistas sudarantiems nematodams, sąrašą. Jos nurodo rūšis, patotipus, virulentiškumo grupes arba populiacijas, kurioms veislės yra atsparios, atsparumo lygį ir atsparumo nustatymo metus.
13 straipsnis
Jei pritaikius III priedo III skirsnio C punkte nurodytas oficialiai patvirtintas priemones nepasitvirtina bulvinių cistas sudarančių nematodų buvimo faktas, valstybės narės atsakingosios oficialios institucijos užtikrina, kad 4 straipsnio 5 dalyje, 8 straipsnio 1 dalyje ir 8 straipsnio 2 dalyje nurodytas oficialus registras būtų atnaujintas ir būtų panaikinti bet kokie laukui nustatyti apribojimai.
14 straipsnis
Nepažeisdamos Direktyvos 2000/29/EB 3 ir 5 straipsnių valstybės narės gali leisti nukrypti nuo šios direktyvos 9 ir 10 straipsniuose nurodytų priemonių, vadovaudamosi 1995 m. liepos 26 d. Komisijos direktyvoje 95/44/EB, nustatančioje sąlygas, kuriomis tam tikri kenksmingi organizmai, augalai, augaliniai produktai ir kiti objektai, išvardyti Tarybos direktyvos 77/93/EEB I-V prieduose, gali būti įvežti į Bendriją arba tam tikras jos saugomas zonas ir judėti joje arba jose bandymų ar moksliniais ir veislių selekcijos tikslais (4), pateiktomis nuostatomis, bandymų ar mokslo tikslais ir rūšių selekcijos darbams atlikti.
IV SKYRIUS
BENDROSIOS IR BAIGIAMOSIOS NUOSTATOS
15 straipsnis
Valstybės narės savo produkcijai gali patvirtinti tokias papildomas arba griežtesnes priemones, kurių gali prireikti bulviniams cistas sudarantiems nematodams kontroliuoti arba jų plitimui sustabdyti, jei tos priemonės atitinka Direktyvą 2000/29/EB.
Apie tokias priemones raštu pranešama Komisijai ir kitoms valstybėms narėms.
16 straipsnis
Priedų pakeitimai, kurie turi būti padaryti atsižvelgiant į mokslo ar technikos žinių raidą, priimami 17 straipsnio 2 dalyje nurodyta tvarka.
17 straipsnis
1. Komisijai padeda Augalų sveikatos nuolatinis komitetas (toliau - Komitetas).
2. Kai daroma nuoroda į šią dalį, taikomi Sprendimo 1999/468/EB 5 ir 7 straipsniai.
Sprendimo 1999/468/EB 5 straipsnio 6 dalyje nurodytas laikotarpis yra trys mėnesiai.
18 straipsnis
1. Valstybės narės ne vėliau kaip iki 2010 m. birželio 30 d. priima ir paskelbia šiai direktyvai įgyvendinti būtinus įstatymus ir kitus teisės aktus. Jos nedelsdamos pateikia Komisijai tų nuostatų tekstus ir tų nuostatų bei šios direktyvos atitikmenų lentelę.
Jos taiko tas nuostatas nuo 2010 m. liepos 1 d.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
19 straipsnis
Direktyva 69/465/EEB panaikinama nuo 2010 m. liepos 1 d.
20 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
Ši direktyva yra skirta valstybėms narėms.
Priimta Liuksemburge, 2007 m. birželio 11 d.